## Gómez lamenta que la ministra de Sanitat continue sense assumir la seua responsabilitat perquè no aporta solucions per a pal·liar la falta de facultatius este estiu

*** El conseller de Sanitat ha criticat que el Ple del Consell Interterritorial incloguera 20 punts informatius en l’orde del dia i, una vegada més, cap es referisca al greu dèficit de facultatius que afecta este estiu tot el país
* Afirma que els consellers autonòmics no demanen a la ministra que assumisca competències que no li corresponen, “li demanem que exercisca les competències que sí que té: posar professionals degudament formats a la disposició de les comunitats autònomes perquè puguem contractar”
* Entre els punts abordats, la ministra ha informat de la distribució de fons per a estratègies enfront de malalties rares i malalties neurodegeneratives, així com per al Pla de salut mental, sense abordar tampoc en este punt la dotació de personal
* García es va comprometre a presentar un document amb mesures per a pal·liar el dèficit de metges este estiu, “però eixe document no existix, s’ha limitat a transcriure una relació del que pot fer un resident o sobre la base de la norma, i això ja ho sabem”, afirma Gómez**

El conseller de Sanitat, Marciano Gómez, ha lamentat que la ministra de Sanitat, Mónica García, romanga impassible davant del greu dèficit de facultatius que afecta este estiu el Sistema Nacional de Salut (CISNS), i “continue sense aportar solucions i, per tant, sense assumir la seua responsabilitat”.

Gómez ha fet estes declaracions després d’assistir per videoconferència a una reunió del Ple del Consell Interterritorial del Sistema Nacional de Salut, que ha qualificat de “mer tràmit”, en la qual, segons ha indicat, s’han inclòs 20 punts informatius en l’orde del dia i, una vegada més, cap es referia al greu dèficit de facultatius que afecta este estiu tot el país.

El conseller ha afirmat que els consellers autonòmics no demanen a la ministra que assumisca competències que no li corresponen, “li demanem que exercisca les competències que sí que té: posar professionals degudament formats a la disposició de les comunitats autònomes perquè puguem contractar”.

Entre els assumptes abordats en la reunió del Consell destaca l’elecció de la vicepresidència del CISNS, càrrec per al qual s’ha proposat el conseller de Castella i Lleó, Alejandro Vázquez, i la distribució de fons a les comunitats autònomes per a estratègies enfront de malalties rares i malalties neurodegeneratives (incloent-hi l’ELA), amb càrrec al pressupost del Ministeri de Sanitat en l’exercici pressupostari 2024.

A més, segons ha indicat Gómez, s’ha informat de la distribució de fons per al Pla de salut mental, “sense abordar tampoc en este punt la dotació de personal. Es distribuïxen un total de 38,5 milions d’euros per a equipament i infraestructures del Pla de salut mental, 4,3 milions d’euros dels quals corresponen a la Comunitat Valenciana”.

En este sentit, ha assenyalat que “la Comunitat Valenciana ja compta amb el seu propi Pla de salut mental, dotat amb 734 milions d’euros, i que, a diferència del Ministeri, el que ens preocupa és el més important, poder comptar amb el personal necessari per a implementar-lo”.

**Planificació d’estiu**

El conseller de Sanitat ha insistit en els plans de contingència de cara a l’estiu que el Ministeri va reclamar a les diverses conselleries per a coordinar la falta de professionals i la situació dels estudiants MIR d’últim any. “El Ministeri no ha fet els deures, perquè eixe document que es va comprometre a presentar amb mesures per a pal·liar el dèficit de facultatius este estiu no existix. No li demanem que faça interpretacions de la normativa respecte al que poden o no poden fer els metges residents d’últim any, li demanem que treballe i ens pose a la disposició metges per a poder contractar”, ha afirmat.

Marciano Gómez ha assenyalat que el Consell “ha fet els deures” en aquells aspectes que entren dins de les seues competències, i “hem planificat l’assistència per a este estiu, encara que sense recursos humans suficients és complicat de gestionar”, per la qual cosa ha insistit a exigir al Ministeri que assumisca les seues responsabilitats.

D’altra banda, ha subratllat una altra sèrie de competències que sí que té el Govern d’Espanya en les quals no s’ha pres cap mena d’acció, com és, per exemple, “que hui dia encara no ens hagen facilitat el llistat dels metges extracomunitaris que estan pendents de convalidar el títol i que sí que podrien haver-nos ajudat este estiu a totes les comunitats autònomes si s’haguera agilitzat la tramitació per part de la ministra Diana Morant”.

Així, ha criticat la inacció de tots dos ministeris i ha recordat a Mónica García que la Sanitat “no entén d’ideologies ni de vacacions”, per a reclamar-li que atenga “la falta de professionals” en el Sistema Nacional de Salut i aborde qüestions com l’homologació de títols de professionals extracomunitaris.

Marciano Gómez ha recordat que esta setmana la Conselleria de Sanitat va informar de les previsions de la planificació assistencial per a este estiu, en la qual, davant de la inacció del Ministeri per la situació excepcional de dèficit de facultatius que afronta este estiu el Sistema Nacional de Salut, la Conselleria aplicarà mesures com ara la redistribució horària en l’assistència, que inclourà, si és necessària, la reducció d’horaris d’atenció en alguns centres, la mobilitat de facultatius, els incentius (segons el que es preveu en l’Acord de 30 de gener de 2024 del Consell i el Decret llei 2/2024 del Consell), així com l’ampliació del període voluntari en el qual els professionals podran gaudir de les seues vacacions fins al 30 de novembre.

A més, els residents que acabaran la seua formació al setembre podran prestar assistència de manera tutoritzada en el seu propi centre de salut o un altre centre pròxim, sempre de manera voluntària i amb un metge de Família al centre, excloent-ne l’assistència a domicilis i emergències sense estar acompanyats.

Fecha: 14/06/2024